กองทุนช็อปทั่วโลกหาตราสารหนี้ดบ.ดี
กองทุนควานหาตราสารหนี้ทั่วโลกเพิ่มผลตอบแทน ล่าสุดกสิกรไทยคว้าตราสารหนี้สหรัฐเข้าพอร์ต
5 มี.ค. 2556

กองทุนควานหาตราสารหนี้ทั่วโลกเพิ่มผลตอบแทน ล่าสุดกสิกรไทยคว้าตราสารหนี้สหรัฐเข้าพอร์ต 
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ในภาวะดอกเบี้ยต่ำทั่วโลกเป็นโจทย์ท้าทายสำหรับทีมผู้จัดการกองทุนของ บลจ.กสิกรไทย ในการเฟ้นหาตราสารหนี้คุณภาพดีจากทั่วโลกเข้ามาผสมในกองทุนตราสารหนี้ที่เสนอขายทุกสัปดาห์ เพื่อให้นักลงทุนที่รับความเสี่ยงได้ไม่มากนักมีโอกาสได้รับผลตอบแทนที่น่าสนใจ
ทั้งนี้ ระหว่างวันที่ 511 มี.ค. บลจ.กสิกรไทย เปิดขายกองทุนตราสารหนี้ต่างประเทศ ได้แก่ กองทุนเปิดเค ฟอร์เรน โน้ต 3 เดือน บี จะลงทุนตราสารหนี้ Safeway Inc. ประเทศสหรัฐอเมริกา ซึ่งเป็นห้างสรรพสินค้าแบบ Hypermarket และตราสารหนี้ Banco BTG Pactual S.A. ประเทศบราซิล ตราสารหนี้ ธนาคารซีไอเอ็มบี ไทย และเงินฝากต่างประเทศ ได้แก่ สหรัฐอาหรับเอมิเรตส์ ตุรกี และกาตาร์ โดยคาดผลตอบแทนสุทธิ 2.8% ต่อปี 
กองทุนเปิดเค ฟอร์เรน โน้ต 6 เดือน ซี จะลงทุนในตราสารหนี้ Sberbank ประเทศรัสเซีย ตราสารหนี้ Banco BTG Pactual S.A. ประเทศบราซิล ตั๋วแลกเงินบริษัท อยุธยา แคปปิตอล ออโต้ ลีส และเงินฝากสถาบันการเงินในต่างประเทศ คาดผลตอบแทน 3% ต่อปี 
กองทุนเปิดเค ตราสารหนี้ต่างประเทศ 1 ปี บีเจ จะลงทุนในตราสารหนี้ Standard Bank of South Africa ประเทศแอฟริกาใต้ ตราสารหนี้ Banco Santander S.A. ประเทศบราซิล และตราสารหนี้ Sberbank, ประเทศรัสเซีย ที่เหลือจะลงทุนในเงินฝากต่างประเทศ คาดผลตอบแทน 3.15% 
พร้อมกันนี้ยังเปิดขายกองทุนเปิดเค คุ้มครองเงินต้น ตราสารหนี้ไทย 3 เดือน บีเอ็กซ์ เน้นลงทุนพันธบัตรไทย คาดผลตอบแทน 2.6% ต่อปี 
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า สัปดาห์นี้บริษัทเปิดขายกองทุนเปิดกรุงศรีตราสารหนี้ต่างประเทศ 1Y5 อายุประมาณ 1 ปี ลงทุนตราสารหนี้ต่างประเทศ เช่น สหรัฐอาหรับเอมิเรตส์ จีน รัสเซีย บราซิล โดยคาดว่าจะให้ผลตอบแทนประมาณ 3.25% ต่อปี